Előterjesztés Zalakaros Város Önkormányzata Képviselőtestületének 2024. szeptember 19-én tartandó ülésére

Napirend címe: „SZOLGÁLATI LAKÁSOK KIALAKÍTÁSA A BALATON KIEMELT ÜDÜLŐKÖRZETBEN” című pályázat benyújtása 
Előterjesztést készítette: Balázs László projektmenedzser

Tisztelt Képviselőtestület!

A Balaton Fejlesztési Tanács pályázatot írt ki „Szolgálati lakások kialakítása a Balaton kiemelt üdülőkörzetben” tárgyban. 

A 2000. évi CXII. törvény alapján Zalakaros Város a Balaton kiemelt üdülőkörzetébe tartozó települések közé tartozik, így jogosult a pályázatban történő indulásra.
A pályázati feltételeket az alábbiakban foglaljuk össze:

Önállóan támogatható tevékenységek
A pályázó településen egész éves foglalkoztatású, állami, önkormányzati és közösségi célú közszolgáltatást, feladatellátást végző munkaerő (pl. bölcsődei-óvodai nevelés, általános iskolai oktatás, középiskolai oktatás, egészségügyi alapellátás, egészségügyi szakellátás, szociális ellátás, kultúra, rendvédelem, közigazgatás) számára új, 100%-os önkormányzati tulajdonú szolgálati lakás létrehozása 
 új építésű ingatlanban, vagy 
 meglévő, más használatú vagy használaton kívüli, önkormányzati tulajdonú épület felújítása (külső és belső), korszerűsítése, átalakítása, bővítése keretében.

Önállóan nem támogatható, választható tevékenységek: 
 Környezetrendezés és az épülethez kapcsolódó egyéb létesítmények kiépítése: a fejlesztéssel érintett 100%-os önkormányzati tulajdonú ingatlanon (földrészleten) található, a lakáshoz „tartozó" terasz, előtető, kerítés, bejáró, parkoló, gépkocsitároló, melléképület kialakítása, felújítása; járda építése és/vagy térkövezése; kert-, udvar rendezése; kertépítés, amennyiben a pályázat keretében érintett 100%-os önkormányzati tulajdonú ingatlanon található összes épület (tulajdonhányad) szintén 100%-os önkormányzati tulajdonban van (legfeljebb a projekt elszámolható összköltségének 10%-a); 
 előkészítési, tervezési tevékenységek (például: műszaki/építészeti tervdokumentáció elkészítése, tervezés, engedélyeztetés, hatósági eljárások költsége); 
 a telek határától szükséges közműcsatlakozások kiépítése; 
 közbeszerzési eljárások lefolytatása (közbeszerzési dokumentáció összeállítása, közbeszerzési tanácsadói tevékenység, közbeszerzési eljárás költsége); 
 a megvalósításhoz kapcsolódó tevékenységek (például: projektmenedzsment költsége); 
 a szolgálati lakás felszereléséhez szükséges beépített háztartási gépek, beépített bútorok. (Háztartási gépek esetén a pályázati kiírás keretében kizárólag mosógép, szárítógép, mosogatógép, hűtőszekrény, tűzhely, mikrohullámú sütő, páraelszívó beépítése támogatható.) A beépített háztartási gépek esetén elvárás a pályázati kiírás „Útmutató a beépített háztartási gépek energetikai besorolásáról” tárgyú melléklete szerinti energiahatékonysági besorolásnak való megfelelés; 
 akadálymentesítés megvalósítása – a tervezett akadálymentesítéshez kapcsolódó tevékenységeket a projektadatlapon kell bemutatni.
 
Önállóan nem támogatható, kötelező tevékenységek: 
 kötelező a jelen támogatásból megvalósított minden egyes szolgálati lakás után legalább 5 db lombos fát ültetni a Balaton-felvidéki Nemzeti Park Igazgatósága által telepítésre javasolt fák jegyzékéből. A fákat a projekt fókuszterületén kívül, más önkormányzati területekre is lehet telepíteni. 
 megfelelő jogosultsággal rendelkező műszaki ellenőr igénybevétele. 
 energiahatékonysági intézkedések / megújuló energetikai megoldások alkalmazása. A pályázat keretében előírt energetikai feltételeket a kiírás IV.7. pontja és a 13. számú mellékletben csatolt útmutató tartalmazza. 
 azbesztmentesítés - amennyiben a beruházással érintett épület/épületrész szórt azbesztet tartalmaz, úgy a támogatást igénylő számára kötelező a szórt azbeszt mentesítés elvégzése, amelynek költsége elszámolható a projektben. Kötelező továbbá projektarányos módon minden egyéb azbeszttartalmú szerkezet mentesítése. A projekttel nem érintett épületszerkezetek egyéb azbeszttartalmú anyagainak mentesítése nem kötelező elvárás, azonban javasolt és elszámolható a felhívás keretében. 
 tájékoztatás és nyilvánosság biztosítása A pályázónak a támogatás elnyerése esetén a „Nyilvánosság biztosítása a Balaton Fejlesztési Tanács által támogatott projekteknél” című dokumentumban szereplő előírásokat be kell tartania. A dokumentum a pályázati kiírás részét képezi, letölthető a www.balatonregion.hu honlapról, a Pályázatok, támogatások / Szabályzatok / Arculati elvárások menüpontból.

A támogatás mértéke: 
1.800 főt meghaladó számú állandó lakossal rendelkező nem parti települések számára: A projekt elszámolható összköltségének maximum 60%-a 
A támogatás minimum és maximum értéke: minimum 20 millió Ft – maximum 300 millió Ft

A projekt fizikai befejezésére a Támogatói Okirat hatálybalépésétől (közléstől) számított legfeljebb 24 hónap áll rendelkezésre. A beruházás végső befejezési dátuma 2026. október 31.
A fenntartási kötelezettség 
• építési beruházások esetén, az elszámolás jóváhagyásáról szóló döntés hatálybalépését követő hónap első napjától számított 10 éven át, 
• beépített eszközök, beépített felszerelések, beépített bútorok tekintetében az elszámolás jóváhagyásáról szóló döntés hatálybalépését követő hónap első napjától számított 10 éven át tart.

Jelen pályázati kiírás keretében a pályázatok (támogatási kérelmek) benyújtására 2024. április 2-től 2024. november 29-ig van lehetőség. Ezen időszak alatt az alábbi értékelési határnapokig benyújtott pályázatok kerülnek együttesen elbírálásra:
értékelési határnap: 2024. november 29. 24.00 óra. Az eddig beérkezett pályázatok értékelésének tervezett határideje: 2025. március 31.
A pályázati felhívás V. pontja rögzít egyéb támogatási feltételeket, többek között: 
A kialakítandó szolgálati lakások iránti települési igényt indokolni szükséges. Az indoklásban be kell mutatni az állami, önkormányzati és/vagy közösségi célú közszolgáltatásokat, feladat ellátást végző munkaerő helyzetet, munkaerőhiányt, az indokolt létszámot, a hiányzó munkaerőt alkalmazni kívánó intézményt, a jelenleg meglévő önkormányzati lakás állományt, annak használati módját. A felhívás VI. pontja rögzíti továbbá: A szolgálati lakásokhoz kapcsolódóan az önkormányzat használati díj megállapítására jogosult. A használati díj megállapítása esetén vizsgálni kell, hogy a projekt nettó bevételt termelőnek minősül-e. Egy projekt akkor tekinthető nettó bevétel termelőnek, ha a kötelező fenntartási időszakban (10 év) a projektben keletkezett bevétel (pl.: használati díj) nagyobb, mint az üzemeltetéshez kapcsolódó költség (üzemeltetési és karbantartási költség, pótlási költség). A keletkező bevételeket és költségeket pénzügyi elemzésben kell bemutatni. Nettó bevételt termelő projekt esetén a támogatás csak a nem megtérülő rész után vehető igénybe.

A Liget u. 28. szám alatti ingatlanon található szolgálati lakások felújítása időszerű: vízszivárgás okán a vízhálózat felújítása, festés, padlózat csere, fürdőszoba felújítás, hűtés-fűtés megoldása, elektromos hálózat felújítása is szükséges. A beérkezett indikatív ajánlatok és előzetes becslésünk alapján a szükséges munkálatok költsége várhatóan mintegy 30 millió Ft is lehet. A felújítási munkálatokról külön előterjesztés készült.

Az előterjesztés javasolja a Képviselő-testületnek, hogy a mellékelt pályázati kiírásban szereplő részletes pályázati feltételek átgondolása mellett hozza meg döntését a „meglévő, más használatú vagy használaton kívüli, önkormányzati tulajdonú épület felújítása (külső és belső), korszerűsítése, átalakítása, bővítése” önállóan támogatható tevékenységre történő pályázat benyújtásáról.

A. Határozati javaslat:

Zalakaros Város Önkormányzat Képviselő-testülete
1. támogatja Zalakaros Város Önkormányzata a „SZOLGÁLATI LAKÁSOK KIALAKÍTÁSA A BALATON KIEMELT ÜDÜLŐKÖRZETBEN” című pályázat benyújtását más használatú vagy használaton kívüli, önkormányzati tulajdonú épület felújítása (külső és belső), korszerűsítése, átalakítása, bővítése tevékenységre vonatkozóan;
2. felkéri a Zalakarosi Közös Önkormányzati Hivatalt a pályázati dokumentáció összeállítására és a pályázat benyújtására;
3. felkéri a Jegyzőt, hogy a támogatás pozitív elbírálása esetén a szolgálati lakások bérbeadásának rendeleti feltételeit vizsgálja felül és -szükség szerint - a pályázati felhívásnak megfelelően dolgozza át, majd a vonatkozó rendeletmódosítást terjessze a Képviselő-testület elé elfogadásra.

Határidő:             1-2. pont: 2024. november 29. , 3. pont: előterjesztés az értesítést követő következő
 Képviselő-testület elé
Felelős:               Novák Ferenc polgármester 
Operatív felelős: 1-2. pont: Balázs László projektmenedzser, 3. pont: Tulok Anett jegyző
	
B. Határozati javaslat:

Zalakaros Város Önkormányzat Képviselő-testülete a szolgálati lakások felújítására vonatkozóan pályázat benyújtását nem támogatja.  

Határidő:             azonnal
Felelős:               Novák Ferenc polgármester 
                                                  	                                                                                                                                                               
Zalakaros, 2024.09.10.     
                                      					         	      Novák Ferenc                                                                                                                                                               
                                     						          polgármester

